<classify> WAZIRI Mkuu, Kassim Majaliwa anatarajiwa leo kufungua kongamano la biashara na uwekezaji la Mkoa wa Pwani ambalo Wizara ya Nishati imesema itaeleza mwelekeo wa sekta ya nishati katika kuweka mazingira wezeshi ya uwekezaji katika viwanda. Aidha, katika kongamano hilo linalofanyika sanjari na maonesho ya viwanda mjini Kibaha, Waziri Mkuu anazindua mwongozo wa uwekezaji unaoanisha fursa mbalimbali zinazopatikana katika mkoa wa Pwani.Mkuu wa Mkoa wa Pwani, Evarist Ndikilo alitoa taarifa hiyo juzi kwenye ufunguzi wa maonesho ya viwanda ambayo mgeni rasmi alikuwa Makamu wa Rais, Samia Suluhu Hassan aliyewakilishwa na Naibu Waziri wa Viwanda na Biashara, Stella Manyanya.Maonesho ya mwaka huu yataambatana na kongamano la uwekezaji na kongamano hili litafanyika keshokutwa leo ambapo mwongozo wa uwekezaji wa mkoa wa Pwani utazinduliwa na Waziri Mkuu, alisema Ndikilo.Akizungumza hivi karibuni juu ya mwongozo wa uwekezaji, Ndikilo alisema umetayarishwa na Taasisi ya Uafiti wa Kiuchumi na Kijamii ESRF kwa ufadhili wa Shirika la Umoja wa Mataifa la Maendeleo UNDP ofisi ya Tanzania. Mwongozo umeainisha fursa mbalimbali zinazopatikana katika mkoa wa Pwani kwenye sekta ya kilimo, uvuvi, utalii, ujenzi wa viwanda na huduma za jamii. Mkuu wa mkoa alisema wamejiridhisha yaliyomo katika mwongozo huo ndiyo picha halisi ya mkoa wa Pwani.Mtu atakayebahatika kufunua mwongozo huu basi atatuona vizuri ni nini tulicho nacho katika mkoa wetu wa Pwani, alisema. Naibu wa Nishati, Subira Mgalu akizungumza kwenye ufunguzi wa maonesho ya viwanda juzi, alisema wakati wa kongamano wizara yake itaelezea mwelekeo wa sekta ya nishati katika kuweka mazingira wezeshi ya viwanda. Alitoa mfano wa umeme kukatika mara kwa mara na kusema serikali inafanya kila linalowezekana kuhakikisha kunakuwa na umeme wa uhakika na kuongeza kuwa mahitaji ya umeme mkoa wa Pwani yameongezeka kwa kufika megawati 82. Alisema kutokana na wawekezaji wengi kuwa maeneo ya wilayani, serikali inatekeleza mradi mkubwa wa kusambaza umeme katika vijiji 150 mkoani Pwani. Tuna sekta ya gesi asilia. Tunataka tuwahakikishie wenye viwanda, tunataka tuawaandalie mazingira ya kupunguza gharama za uzalishaji, alisema na kuongeza kuwa gesi ipo ya kutosha na miundombinu hususani bomba la gesi la taifa linalotoka Mtwara hadi Dar es Salaam.Naibu Waziri huyo alisema serikali imesikia pia kilio cha wenye viwanda juu ya bei kubwa ya gesi na kuongeza kuwa Waziri wa Nishati, Medard Kalemani alitoa mwezi kwa Shirika la Maendeleo ya Petroli TPDC kukaa na wadau mbalimbali kusikiliza maoni yao ili waje na bei itakayosaidia wawekezaji kupunguza gharama za uzalishaji kama yalivyo maelekezo ya Rais John Magufuli. Hivi karibuni, timu ya waandishi wa habari kutoka kampuni ya magazeti ya serikali, Tanzania Standard Newspapers TSN iliyotembelea viwanda mbalimbali mkoani Pwani, ilielezwa namna umeme usioaminika unavyowasababishia hasara.Kongamano la biashara na uwekezaji linakwenda sanjari na maonesho ya wazi ya bidhaa mbalimbali zinazozalishwa na viwanda vidogo, kati na vikubwa yanaendelea katika viunga vya ofisi ya mkuu wa mkoa mjini Kibaha.  <topic>: KITAIFA 